CELEX: 32021D0960
Language: el
Date: 2021-04-30 00:00:00
Title: Εκτελεστική απόφαση (ΕΕ) 2021/960 της Επιτροπής της 30ής Απριλίου 2021 για τη σύσταση της Κοινοπραξίας Ευρωπαϊκής Ερευνητικής Υποδομής Φωτός Ακραίας Έντασης — «The Extreme Light Infrastructure» (ΚΕΕΥ ELI) [κοινοποιηθείσα υπό τον αριθμό C(2021) 2923] (Κείμενο που παρουσιάζει ενδιαφέρον για τον ΕΟΧ) (Τα κείμενα στη βουλγαρική, γερμανική, ιταλική, λιθουανική ουγγρική και τσεχική γλώσσα είναι τα μόνα αυθεντικά)

15.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 212/3
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/960 ΤΗΣ ΕΠΙΤΡΟΠΗΣ
         της 30ής Απριλίου 2021
         για τη σύσταση της Κοινοπραξίας Ευρωπαϊκής Ερευνητικής Υποδομής Φωτός Ακραίας Έντασης — «The Extreme Light Infrastructure» (ΚΕΕΥ ELI)
         
            
               [κοινοποιηθείσα υπό τον αριθμό C(2021) 2923]
            
         
         (Κείμενο που παρουσιάζει ενδιαφέρον για τον ΕΟΧ)
         (Τα κείμενα στη βουλγαρική, γερμανική, ιταλική, λιθουανική ουγγρική και τσεχική γλώσσα είναι τα μόνα αυθεντικά)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) (1), και ιδίως το άρθρο 6 παράγραφος 1 στοιχείο α),
         Εκτιμώντας τα ακόλουθα:
         
                     (1)
                  
                  
                     Η Τσεχική Δημοκρατία, η Ουγγαρία, η Ιταλία και η Λιθουανία υπέβαλαν στην Επιτροπή αίτηση για τη σύσταση της Κοινοπραξίας Ευρωπαϊκής Ερευνητικής Υποδομής Φωτός Ακραίας Έντασης - «The Extreme Light Infrastructure» (ΚΕΕΥ ELI). Η Γερμανία και η Βουλγαρία γνωστοποίησαν την απόφασής τους να συμμετάσχουν στην ΚΕΕΥ ELI αρχικά ως παρατηρητές. Συμφώνησαν ότι το κράτος μέλος υποδοχής της ΚΕΕΥ ELI θα είναι η Τσεχική Δημοκρατία.
                  
               
                     (2)
                  
                  
                     Ο κανονισμός (ΕΚ) αριθ. 723/2009 ενσωματώθηκε στη συμφωνία για τον Ευρωπαϊκό Οικονομικό Χώρο (ΕΟΧ) με την απόφαση αριθ. 72/2015 της Μεικτής Επιτροπής του ΕΟΧ (2).
                  
               
                     (3)
                  
                  
                     Η Επιτροπή αξιολόγησε την αίτηση, σύμφωνα με το άρθρο 5 παράγραφος 2 του κανονισμού (ΕΚ) αριθ. 723/2009, και κατέληξε στο συμπέρασμα ότι πληροί τις απαιτήσεις που ορίζει ο εν λόγω κανονισμός.
                  
               
                     (4)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 20 του κανονισμού (ΕΚ) αριθ. 723/2009,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Συστήνεται η Κοινοπραξία Ευρωπαϊκής Ερευνητικής Υποδομής Φωτός Ακραίας Έντασης - «The Extreme Light Infrastructure» (ΚΕΕΥ ELI).
            
            
               2.   Τα ουσιώδη στοιχεία του καταστατικού της ΚΕΕΥ ELI παρατίθενται στο παράρτημα.
            
         
         
            Άρθρο 2
            Η παρούσα απόφαση απευθύνεται στη Δημοκρατία της Βουλγαρίας, στην Τσεχική Δημοκρατία, στην Ομοσπονδιακή Δημοκρατία της Γερμανίας, στην Ιταλική Δημοκρατία, στη Δημοκρατία της Λιθουανίας και στην Ουγγαρία.
         
         
            Βρυξέλλες, 30 Απριλίου 2021.
            
               
                  Για την Επιτροπή
               
               Mariya GABRIEL
               
                  Μέλος της Επιτροπής
               
            
         
         
            (1)  ΕΕ L 206 της 8.8.2009, σ. 1.
         
            (2)  Απόφαση της Μεικτής Επιτροπής του ΕΟΧ αριθ. 72/2015, της 20ής Μαρτίου 2015, για την τροποποίηση του πρωτοκόλλου 31 της συμφωνίας για τον ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών (ΕΕ L 129 της 19.5.2016, σ. 85).
      
      
         
            ΠΑΡΑΡΤΗΜΑ
            ΟΥΣΙΩΔΗ ΣΤΟΙΧΕΙΑ ΤΟΥ ΚΑΤΑΣΤΑΤΙΚΟΥ ΤΗΣ ΚΕΕΥ ELI
            
               Άρθρο 1
               
                  ΟΝΟΜΑΣΙΑ
               
               Συστήνεται ευρωπαϊκή ερευνητική υποδομή ενιαίας θέσης με επιχειρησιακές εγκαταστάσεις σε περισσότερες από μια χώρες μέλη της ΚΕΕΥ ELI, ως Κοινοπραξία Ευρωπαϊκής Ερευνητικής Υποδομής (ΚΕΕΥ) βάσει του κανονισμού (ΕΚ) αριθ. 723/2009 του Συμβουλίου (1), ονομαζόμενη «The Extreme Light Infrastructure ERIC» και κοινώς αναφερόμενη ως «ΚΕΕΥ ELI».
            
            
               Άρθρο 2
               
                  ΚΑΘΗΚΟΝΤΑ ΚΑΙ ΔΡΑΣΤΗΡΙΟΤΗΤΕΣ
               
               
                  1.   Η ΚΕΕΥ ELI λειτουργεί τις εγκαταστάσεις λέιζερ υψηλής ισχύος που περιγράφονται στην τεχνική και επιστημονική περιγραφή (παράρτημα I) (στο εξής: ΕΓΚΑΤΑΣΤΑΣΕΙΣ ELI) ως ενιαίος ολοκληρωμένος οργανισμός με ενοποιημένη διοίκηση και ενιαία δομή διαχείρισης. Η Γενική Συνέλευση της ΚΕΕΥ ELI (στο εξής: ΓΣ) δύναται να αναγνωρίζει και να συμπεριλαμβάνει πρόσθετες ΕΓΚΑΤΑΣΤΑΣΕΙΣ ELI σύμφωνα με το άρθρο 25 παράγραφος 9 στοιχείο δ).
               
               
                  2.   Η ΚΕΕΥ ELI διαχειρίζεται την πρόσβαση χρηστών στις ΕΓΚΑΤΑΣΤΑΣΕΙΣ ELI βάσει συστήματος διεθνούς αξιολόγησης από ομοτίμους. Ειδικότερα, για να επιτύχει τους στόχους της, η ΚΕΕΥ ELI:
                  
                              α)
                           
                           
                              αξιοποιεί το πλήρες επιστημονικό δυναμικό των ΕΓΚΑΤΑΣΤΑΣΕΩΝ ELI, συνεργαζόμενη στενά με κοινότητες χρηστών, αναπτύσσοντας και καθιστώντας διαθέσιμο σύνολο συμπληρωματικών πηγών και εργαλείων, παρέχοντας αποδοτικές υπηρεσίες και βέλτιστες συνθήκες στους χρήστες και διεξάγοντας δραστηριότητες προβολής σε νέους πιθανούς χρήστες·
                           
                        
                              β)
                           
                           
                              διατηρεί την αριστεία και βελτιώνει την αξία, την ποιότητα και την αποτελεσματικότητα των ερευνητικών κοινοτήτων των μελών μέσω πρόσβασης σε διεθνή αξιολόγηση από ομοτίμους·
                           
                        
                              γ)
                           
                           
                              παρέχει στα μέλη μια μοναδική πλατφόρμα για την ανάπτυξη τεχνογνωσίας, συντονίζοντας την έρευνα και την ανάπτυξη σχετικών τεχνολογιών, συντονίζοντας την κοινή κατάρτιση του επιστημονικού και τεχνικού προσωπικού και προωθώντας τη συνεργασία μεταξύ κορυφαίων ερευνητικών κέντρων και του κλάδου·
                           
                        
                              δ)
                           
                           
                              καταρτίζει και εφαρμόζει πολιτική και στρατηγική καινοτομίας που περιλαμβάνει τη διανοητική ιδιοκτησία, την τεχνολογική εκμετάλλευση και τη στήριξη της βιομηχανικής ανάπτυξης·
                           
                        
                              ε)
                           
                           
                              εξασφαλίζει αποδοτική εσωτερική και εξωτερική επικοινωνία, προάγοντας τις δραστηριότητες της ΚΕΕΥ ELI και διαδίδοντας τα επιστημονικά και τεχνικά αποτελέσματα·
                           
                        
                              στ)
                           
                           
                              διεξάγει κάθε άλλη δραστηριότητα που στηρίζει τους στόχους της ΚΕΕΥ ELI.
                           
                        
               
                  3.   Η ΚΕΕΥ ELI έχει μη κερδοσκοπικό χαρακτήρα. Η ΚΕΕΥ ELI μπορεί να ασκεί περιορισμένες οικονομικές δραστηριότητες, υπό την προϋπόθεση ότι οι δραστηριότητες αυτές συνδέονται στενά με τα κύρια καθήκοντά της και δεν θέτουν σε κίνδυνο την εκτέλεση αυτών των καθηκόντων. Λεπτομερείς διατάξεις προβλέπονται στους ΔΗΜΟΣΙΟΝΟΜΙΚΟΥΣ ΚΑΝΟΝΕΣ.
               
            
            
               Άρθρο 3
               
                  ΚΑΤΑΣΤΑΤΙΚΗ ΕΔΡΑ
               
               Η καταστατική έδρα της ΚΕΕΥ ELI είναι στο Dolní Břežany, στην Τσεχική Δημοκρατία.
            
            
               Άρθρο 4
               
                  ΔΙΑΡΚΕΙΑ ΚΑΙ ΕΚΚΑΘΑΡΙΣΗ
               
               
                  1.   Η ΚΕΕΥ ELI συστήνεται για αρχική περίοδο 20 ετών, η οποία μπορεί να παραταθεί με απόφαση της ΓΣ, σύμφωνα με το άρθρο 25παράγραφος 9 στοιχείο στ).
               
               
                  2.   Η εκκαθάριση της ΚΕΕΥ ELI προϋποθέτει απόφαση της ΓΣ σύμφωνα με το άρθρο 25παράγραφος 10 στοιχείο ια) και η Ευρωπαϊκή Επιτροπή ενημερώνεται σχετικά, σύμφωνα με το άρθρο 16 του κανονισμού (ΕΚ) αριθ. 723/2009. Η προαναφερόμενη απόφαση περιλαμβάνει τουλάχιστον τα εξής:
                  
                              α)
                           
                           
                              τον αριθμό των εκκαθαριστών και τους κανόνες λειτουργίας του συμβουλίου εκκαθαριστών, σε περίπτωση που είναι περισσότεροι του ενός·
                           
                        
                              β)
                           
                           
                              τον διορισμό των εκκαθαριστών και τον εκκαθαριστή που θα ενεργεί ως νόμιμος εκπρόσωπος της υπό εκκαθάριση KEEY ELI·
                           
                        
                              γ)
                           
                           
                              τα κριτήρια εκκαθάρισης, συμπεριλαμβανομένης της πιθανής μεταφοράς δραστηριοτήτων σε άλλη νομική οντότητα, και τις αρμοδιότητες των εκκαθαριστών.
                           
                        
               
                  3.   Χωρίς αδικαιολόγητη καθυστέρηση μετά τη λήξη της διαδικασίας εκκαθάρισης, και οπωσδήποτε εντός 10 ημερών από τη λήξη αυτής, η ΚΕΕΥ ELI ενημερώνει σχετικά την Επιτροπή.
               
               
                  4.   Σε περίπτωση διάλυσης, η ΚΕΕΥ ELI εξακολουθεί να δεσμεύεται ως προς όλες τις εκκρεμείς υποχρεώσεις και δεσμεύσεις της έναντι τρίτων μερών. Ο παροπλισμός και/ή η επαναχρησιμοποίηση κάθε ΕΓΚΑΤΑΣΤΑΣΗΣ ELI αναλαμβάνεται από το αντίστοιχο ΜΕΛΟΣ ΥΠΟΔΟΧΗΣ.
               
            
            
               Άρθρο 5
               
                  ΚΑΘΕΣΤΩΣ ΕΥΘΥΝΗΣ
               
               
                  1.   Η ΚΕΕΥ ELI ευθύνεται για τα χρέη της.
               
               
                  2.   Η οικονομική ευθύνη των ΜΕΛΩΝ για τις υποχρεώσεις της ΚΕΕΥ ELI περιορίζεται στις αντίστοιχες συνεισφορές τους στην ΚΕΕΥ ELI ως προς το τελευταίο πλήρες έτος λειτουργίας.
               
               
                  3.   Η ΚΕΕΥ ELI συνάπτει τις απαραίτητες ασφαλιστήριες συμβάσεις για να καλύψει τους σύμφυτους με τις λειτουργίες της κινδύνους.
               
            
            
               Άρθρο 6
               
                  ΠΟΛΙΤΙΚΗ ΠΑΡΟΧΗΣ ΠΡΟΣΒΑΣΗΣ ΣΤΟΥΣ ΧΡΗΣΤΕΣ
               
               
                  1.   Η ΚΕΕΥ ELI παρέχει στους ΧΡΗΣΤΕΣ πρόσβαση στις ΕΓΚΑΤΑΣΤΑΣΕΙΣ ELI, μέσω διαφανούς διαδικασίας επιλογής που βασίζεται σε σύστημα διεθνούς αξιολόγησης προτάσεων από ομοτίμους και της οποίας η διαχείριση εκτελείται μέσω ηλεκτρονικού κοινού σημείου εισόδου. Τα κριτήρια επιλογής βασίζονται στην επιστημονική ποιότητα και τη σκοπιμότητα του πειράματος. Η διαχείριση ζητημάτων δεοντολογίας που σχετίζονται με την αξιολόγηση των προτάσεων ή τις επιδόσεις της παροχής πρόσβασης θα πρέπει να γίνεται με τη στήριξη της Συμβουλευτικής Επιτροπής Δεοντολογίας που αναφέρεται στο άρθρο 29.
               
               
                  2.   ΧΡΗΣΤΕΣ που αιτούνται και έχουν πρόσβαση σε τεχνικές και/ή επιστημονικές υπηρεσίες εκτός της πρόσβασης βάσει επιλογής κατόπιν αξιολόγησης από ομοτίμους καταβάλλουν το κατάλληλο αντίτιμο για τις υπηρεσίες που λαμβάνουν, σύμφωνα με τα όρια που αναφέρονται στο άρθρο 2 παράγραφος 3.
               
               
                  3.   Οι αρχές που διέπουν την ΠΟΛΙΤΙΚΗ ΠΑΡΟΧΗΣ ΠΡΟΣΒΑΣΗΣ ΣΤΟΥΣ ΧΡΗΣΤΕΣ παρατίθενται στο παράρτημα Ι του παρόντος καταστατικού και καθορίζονται και περιγράφονται λεπτομερώς σε συγκεκριμένη πολιτική. Στην εν λόγω πολιτική λαμβάνεται υπόψη το ευρωπαϊκό νομικό πλαίσιο προστασίας δεδομένων που αφορά την κοινοχρησία δεδομένων προσωπικού χαρακτήρα των ΧΡΗΣΤΩΝ μεταξύ των ΜΕΛΩΝ.
               
            
            
               Άρθρο 7
               
                  ΠΟΛΙΤΙΚΗ ΕΠΙΣΤΗΜΟΝΙΚΗΣ ΑΞΙΟΛΟΓΗΣΗΣ
               
               
                  1.   Η ΚΕΕΥ ELI αξιολογεί και οροθετεί τακτικά την ποιότητα των επιστημονικών της δραστηριοτήτων μέσω διεθνούς αξιολόγησης από ομοτίμους, συμπεριλαμβανομένης περιοδικής εκτίμησης των επιπτώσεών της στον Ευρωπαϊκό Χώρο Έρευνας, στις περιφέρειες που φιλοξενούν τις δραστηριότητές της και σε διεθνές επίπεδο.
               
               
                  2.   Η ΚΕΕΥ ELI μεριμνά ώστε η έρευνα που διεξάγεται από τους ΧΡΗΣΤΕΣ της να πληροί τα υψηλότερα πρότυπα ποιότητας και αριστείας και να προάγει την κατάρτιση και την ανταλλαγή βέλτιστων πρακτικών. Ζητήματα δεοντολογίας θα πρέπει να αξιολογούνται από τη Συμβουλευτική Επιτροπή Δεοντολογίας που αναφέρεται στο άρθρο 29. Η ΚΕΕΥ ELI εκτιμά τις επιπτώσεις και την αποτελεσματικότητα του σχεδιασμού της ερευνητικής της πολιτικής και του ερευνητικού της προγράμματος, καθώς και τους πόρους που απαιτούνται για τη στήριξη των προαναφερόμενων προτύπων.
               
            
            
               Άρθρο 8
               
                  ΠΟΛΙΤΙΚΗ ΔΙΑΔΟΣΗΣ
               
               
                  1.   Τα καθήκοντα και οι δραστηριότητες της ΚΕΕΥ ELI έχουν ως στόχο να ενισχύσουν την έρευνα, την ανάπτυξη τεχνολογίας και την καινοτομία στην Ευρώπη και παγκοσμίως. Η ΚΕΕΥ ELI θα διεξάγει, ειδικότερα, δραστηριότητες επικοινωνίας και διάδοσης για να συμβάλει σε αυτόν τον στόχο, χρησιμοποιώντας ευρύ φάσμα πλατφορμών για την προβολή σε όλους τους σχετικούς ενδιαφερόμενους φορείς και στο ευρύ κοινό.
               
               
                  2.   Η ΚΕΕΥ ELI προωθεί τη διάδοση των επιστημονικών δραστηριοτήτων, αποτελεσμάτων, δημοσιεύσεων και των επιστημονικών και τεχνικών γνώσεων που προκύπτουν από τις δραστηριότητές της στην ερευνητική κοινότητα, στον κλάδο και στο ευρύ κοινό. Σύμφωνα με το άρθρο 6 που προβλέπει ότι η πρόσβαση είναι ανοικτή και παρέχεται βάσει επιστημονικής αριστείας, η ΚΕΕΥ ELI εφαρμόζει επίσης πολιτική ανοικτής πρόσβασης σε σύνολα δεδομένων και μεταδεδομένων FAIR (ευρέσιμων, προσβάσιμων, διαλειτουργικών, επαναχρησιμοποιήσιμων), όπως αναφέρεται στο άρθρο 13, καθώς επίσης και σε επιστημονικές δημοσιεύσεις που προκύπτουν από έρευνα χρηματοδοτούμενη με δημόσιους πόρους και διεξαγόμενη στην ΚΕΕΥ ELI.
               
            
            
               Άρθρο 9
               
                  ΠΟΛΙΤΙΚΗ ΓΙΑ ΤΑ ΔΙΚΑΙΩΜΑΤΑ ΔΙΑΝΟΗΤΙΚΗΣ ΙΔΙΟΚΤΗΣΙΑΣ
               
               
                  1.   Ο όρος «διανοητική ιδιοκτησία» νοείται σύμφωνα με το άρθρο 2 της σύμβασης για την ίδρυση του Παγκόσμιου Οργανισμού Διανοητικής Ιδιοκτησίας, που υπεγράφη στις 14 Ιουλίου 1967.
               
               
                  2.   Με την επιφύλαξη των όρων κάθε σύμβασης μεταξύ της ΚΕΕΥ ELI και των χρηστών, τα δικαιώματα διανοητικής ιδιοκτησίας που δημιουργούνται, αποκτώνται ή αναπτύσσονται από χρήστες ανήκουν στους συγκεκριμένους χρήστες.
               
               
                  3.   Η ΚΕΕΥ ELI εγκρίνει πολιτική για τα δικαιώματα διανοητικής ιδιοκτησίας και συγκεκριμένες διαδικασίες σύμφωνα με το άρθρο 25 παράγραφος 10 στοιχείο ε).
               
            
            
               Άρθρο 10
               
                  ΠΟΛΙΤΙΚΗ ΑΠΑΣΧΟΛΗΣΗΣ
               
               
                  1.   Η ΚΕΕΥ ELI διασφαλίζει ισότιμη μεταχείριση και ισότιμες ευκαιρίες για τα μέλη του προσωπικού της και στηρίζει την κινητικότητα με σκοπό την προαγωγή της επαγγελματικής κατάρτισης και της ανάπτυξης του προσωπικού.
               
               
                  2.   Η πολιτική προσλήψεων και διαχείρισης προσωπικού καθορίζεται από τον γενικό διευθυντή της ΚΕΕΥ ELI (στο εξής: ΓΔ) και εγκρίνεται από την ΓΣ. Η πολιτική απασχόλησης εφαρμόζει διαδικασίες επιλογής και αξιολόγησης διεθνούς επιπέδου και τηρεί αρχές αποδοχών που αποσκοπούν στην ανταγωνιστική προσέλκυση και στη διατήρηση ειδικευμένου προσωπικού. Οι διαδικασίες επιλογής για θέσεις προσωπικού της ΚΕΕΥ ELI χαρακτηρίζονται από διαφάνεια, αμεροληψία και τήρηση της ισότητας των ευκαιριών. Στο πλαίσιο της πρόσληψης και της απασχόλησης δεν εισάγονται διακρίσεις.
               
               
                  3.   Η ΚΕΕΥ ELI διαθέτει ενιαία πολιτική απασχόλησης που καθορίζεται σύμφωνα με το δίκαιο των χωρών στις οποίες απασχολείται το προσωπικό.
               
            
            
               Άρθρο 11
               
                  ΠΟΛΙΤΙΚΗ ΣΥΝΑΨΗΣ ΣΥΜΒΑΣΕΩΝ
               
               Ο ΓΔ της ΚΕΕΥ ELI καθορίζει πολιτική σύναψης συμβάσεων η οποία εγκρίνεται από τη ΓΣ. Η εν λόγω πολιτική σύναψης συμβάσεων σέβεται τις αρχές της διαφάνειας, της αναλογικότητας, της αμοιβαίας αναγνώρισης, της ίσης μεταχείρισης, του ανταγωνισμού και της απαγόρευσης των διακρίσεων.
            
            
               (1)  Κανονισμός (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) (ΕΕ L 206 της 8.8.2009, σ. 1).